《题丫头岩》
宋代·曾丰

婀娜江南大小姑，大姑从儿小从夫。
丫头如许尚从母，学绾云鬟撩月梳。
谚谓女生俱外向，丫头非有难婚相。
来婿曰赘嫁曰归，固不敢请岂无望。
云鬟久绾行且笄，长成不似从母时。
拟学小姑嫁夫去，又恐夫荡去不归。
夫去不归安所仰，终日望夫更惆怅。
不如老死作丫头，庶免春闺恶情况。
丫头休强笑望夫，世间梦想俱是妄。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。